60 ຄົນເສຍຊີວິດ ໃນການໂຈມຕີສະລະຊີບ ຢູ່ອັຟການິສຖານ
60 ຄົນເສຍຊີວິດ ແລະ 120 ຄົນບາດເຈັບ ໃນການໂຈມຕີ ດ້ວຍລົດລະເບີດສະລະຊີບ ຢູ່ອັຟການິສຖານ
ເຈົ້າໜ້າທີ່ອັຟການິສຖານກ່າວວ່າ ການໂຈມຕີດ້ວຍລົດລະເບີດສະລະຊີບເຮັດໃຫ້ເກີດລະເບີດ ຂະໜາດແຮງຂຶ້ນໃນວັນເສົາມື້ນີ້ ທີ່ໂຮງໝໍແຫ່ງນຶ່ງໃນພາກຕາເວັນອອກຂອງອັຟການິສຖານ ເຮັດໃຫ້ມີຜູ້ເສຍຊີວິດຢ່າງນ້ອຍ 60 ຄົນ ກະຊວງສາທາລະນະສຸກອັຟການິສຖານກ່າວວ່າ ເຫດລະເບີດທີ່ແຂວງ Logar ຊຶ່ງຕັ້ງຫ່າງ ຈາກນະຄອນຫຼວງກາບູລປະມານ 40 ຫຼັກກິໂລແມັດນັ້ນ ຍັງເຮັດໃຫ້ມີຜູ້ໄດ້ຮັບບາດເຈັບອີກ 120 ຄົນ ຊຶ່ງແມ່ຍິງແລະເດັກນ້ອຍແມ່ນຮວມຢູ່ໃນຈຳນວນພວກເຄາະຮ້າຍ ກຸ່ມທາລີບານໄດ້ປະຕິເສດວ່າ ຕົນບໍ່ໄດ້ເປັນຜູ້ຮັບຜິດຊອບໃນການໂຈມຕີຄັ້ງນີ້ໂດຍເວົ້າວ່າ ພວກຕົນບໍ່ເຄີຍແນເປົ້າໝາຍໂຈມຕີໂຮງໝໍ ກ່ອນໜ້ານີ້ ເຈົ້າໜ້າທີ່ໃນພາກເໜືອອັຟການິສຖານກ່າວວ່າ ລະເບີດທີ່ຫ້າງໃສ່ລົດຖີບຄັນ ນຶ່ງໄດ້ແຕກຂຶ້ນທີ່ຕະຫຼາດ Bazaar ໃນຕອນແລງຂອງມື້ວັນສຸກວານນີ້ເຮັດໃຫ້ມີຜູ້ເສຍຊີ ວິດ 10 ຄົນຮວມທັງຕຳຫຼວດຄົນນຶ່ງ ເຈົ້າໜ້າທີ່ເວົ້າວ່າ ມີ 24 ຄົນ ຮວມທັງແມ່ຍິງ 5 ຄົນ ແລະຕຳຫຼວດອີກຄົນນຶ່ງໄດ້ຮັບບາດ ເຈັບໃນເຫດລະເບີດທີ່ເມືອງ Khannabad ໃນແຂວງ Kunduz ໃນອີກດ້ານນຶ່ງອົງການເນໂຕ້ກ່າວວ່າ ທະຫານຂອງຕົນຄົນນຶ່ງໄດ້ເສຍຊີວິດໃນການໂຈມ ຕີຂອງພວກກະບົດຢູ່ໃນພາກຕາເວັນອອກຂອງອັຟການິສຖານ ໃນວັນເສົາມື້ນີ້